钦定古今图书集成/明伦汇编/氏族典/第394卷 > 李侗
## 钦定古今图书集成/明伦汇编/氏族典/第394卷 > 李侗

按《宋史李侗传》：“侗字愿中，南剑州剑浦人。闻郡人罗
从彦得河、洛之学，以书谒之，从之累年，授《春秋》《中庸》
《语》《孟》之说。从彦好静坐，侗退入室中亦静坐。从彦令
静中看喜怒哀乐未发前气象，而求所谓中者。久之，
而于天下之理该摄洞贯，以次融释，各有条序，从彦
亟称许焉。既而退居山田，谢绝世故，馀四十年，饮食”
或不充，而怡然自适。事亲孝谨，仲兄性刚多忤，侗事
之得其懽心。闺门内外，夷愉肃穆，若无人声，而众事
自理。与乡人处，饮食言笑，终日油油如也。其接后学，
答问不倦，虽随人浅深施教，而必自反身自得始。时
吏部员外郎朱松与侗为同门友，遣子熹从学，熹卒
得其传。侗子友直、信甫，信甫仕至监察御史，出知衢
州，擢广东、江东宪，以“特立不容于朝”云。